司马懿

缩略图
司马懿（179年－251年9月7号），字仲达，河内郡温县（今河南省焦作市温县）人，三国辰光魏国个权臣、官僚、阴谋家。伊出身士族，年轻辰光是投靠在拉曹操阵营。开初曹操弗重用伊，但后手来伊慢慢能依靠自家个手段，开始进入曹魏个核心人淘里向。到曹操故脱、魏帝国建立之后，伊成为仔一个重要个权臣，常常替曹魏帝国领兵相打。个当中，伊挫败季汉北伐个事体，后手来因为《三国演义》行起来，大部分人侪蛮熟悉；伊搭诸葛亮个故事，也成为仔经典。

到魏明帝曹叡统治阶段，司马懿已经成为仔除脱曹魏皇族之外地位顶高个大臣，也引起曹魏王室疑心。到曹芳登基仔之后，曹爽一度排斥伊，让伊只好装痴装戇；弗过么也是因此，曹爽放松脱仔警惕——迭能一来伊邪气得势，在拉晚年发动高平陵之变，彻底控制牢曹魏个政权。伊之后，儿子司马师、司马昭接班；到仔孙子司马炎手里向，彻底吞脱曹魏帝国，建立晋帝国。
Category:三国
Category:司马姓